# Carmen Martínez Ten

Carmen Martinez Ten (Madril, 1953ko azaroaren 27a) madrildar mediku eta politikaria da. 2015eko ekainetik Madrilgo Asanbleako diputatua da PSOEtik, Talde Parlamentario Sozialistako presidentea eta Emakumearen Batzordeko bozeramailea. Segurtasun Nuklearreko Kontseiluko presidentea izan zen 2006tik 2012ko abendura arte eta Fernando Martí Scharfhausenek ordezkatu zuen.

## Bizitza

1953ko azaroaren 27an jaio zen, Madrilen, eta Medikuntzan lizentziatu zen Madrilgo Unibertsitate Konplutentsean; Ginekologian eta Obstetrizian espezializatu zen.

### Lan ibilbidea

Estatuko Administrazio Orokorrean eta Madrilgo Udalean oposizio bidez sartu zen, eta osasun zerbitzuen kudeaketarekin eta zuzendaritzarekin lotutako lanak bete zituen. Espainiako Langileen Alderdi Sozialistako militantea, 1988tik 1991ra Emakumearen Institutuko zuzendari nagusia izan zen, orduan Gizarte Gaietarako Ministeriora atxikita zegoena Matilde Fernández ministro zela. Gero, Osasun Ministroaren Kabineteko aholkulari lanetan jardun zuen, Emakume Progresisten Federazioko buru zen bitartean. Madrilgo Asanbleako V. legegintzaldiko diputatu aukeratu zuten, 2001eko urriaren 19an eserlekuari uko egin eta Antonio Chazarra Montielek ordezkatu zuen, Segurtasun Nuklearreko Kontseiluko kontseilari izateko. 2006tik 2012ra Kontseilu horretako presidentea izan zen.
Maila profesionalean, Madrilgo Unibertsitate Politeknikoko, Meatze Ingeniarien Goi Eskola Teknikoko, Energiaren Batzorde Nazionaleko, Europar Batasuneko Segurtasun Nuklearreko Erregulatzaileen Taldeko aholkularitzako hainbat organotan parte hartu du eta Espainiako ordezkaria da segurtasun nuklearrari buruzko nazioarteko hainbat taldetan, hala nola Erakunde Erregulatzaile Erradiologiko eta Nuklearren Foro Iberoamerikarrean.
Alderdi Sozialistaren barruan hainbat ardura izan ditu Batzorde Exekutibo Federalaren barruan. Era berean, Leviatán aldizkariko erredakzio kontseiluko kidea eta Progreso Global fundazioko patronatuko kidea ere izan da.
2015ean Madrilgo Asanbleako X. legegintzaldiko diputatu aukeratu zuten. Legegintzaldi horretan, Talde Parlamentario Sozialistako presidentea, Emakume Batzordeko bozeramailea, Osasun Batzordeko kidea eta Diputazio Iraunkorreko kide titularra izan zen.

## Erreferentziak

* ↑ Ilma. Sra. Dª. Carmen Martínez Ten. Asamblea de Madrid.
* ↑ «Sres. Diputados que constituyen la cámara de la V Legislatura» Boletín Oficial de la Asamblea de Madrid núm. 1 de 22 de julio de 1999 (Asamblea de Madrid): 3-4. ISSN 1131-7043..
* ↑ El País. (21 de diciembre de 2012). El Gobierno coloca al secretario de Energía al frente del regulador nuclear. .
* ↑ «www.wenra.org - Start» web.archive.org 2011-03-18 (Noiz kontsultatua: 2025-01-04).
* ↑ «Relación de Sres. Diputados que constituyen la Asamblea de Madrid de la X Legislatura» Boletín Oficial de la Asamblea de Madrid núm. 1 de 10 de junio de 2015 (Asamblea de Madrid): 3-4. ISSN 1131-7043..
* ↑ [http://www.asambleamadrid.es/ES/QueEsLaAsamblea/ComposiciondelaAsamblea/Distribuciondeescanos/Paginas/cu33icu1um.aspx?IdDip=1086 «Asamblea de Madrid. Páginas - Ficha del Diputado»] www.asambleamadrid.es.

## Bibliografia

* Arévalo Gutiérrez, Alfonso. (2003). «La consolidación institucional de la Asamblea de Madrid como Parlamento Autonómico (1983-2002)» ASAMBLEA. Revista Parlamentaria de la Asamblea de Madrid. Especial monográfico: La Asamblea de Madrid: dos décadas de Parlamento Autonómico (Asamblea de Madrid): 413-522. ISSN 1575-5312..

## Kanpo estekak

* Datuak: Q5752599
* Multimedia: Carmen Martínez Ten / Q5752599